रोहतक. जसिया में जाट न्याय धरने पर आपत्तिजनक जातिसूचक शब्दों की रागिनी को लेकर सोमवार को गहन मंथन किया गया। इसके बाद अखिल भारतीय जाट आरक्षण संघर्ष समिति की ओर से प्रस्ताव पास किया गया। इसकी घोषणा करते हुए महासचिव कृष्णलाल हुड्डा ने बताया कि किसी भी व्यक्ति द्वारा मोबाइल या डीजे पर जातिसूचक शब्दों का प्रयोग करने वाली आपत्तिजनक रागिनी को नहीं बजाना है। ऐसा करने वाले व्यक्ति के खिलाफ उचित कार्रवाई की जाएगी। उन्होंने कहा कि प्रदेशभर में 36 बिरादरी के धरने चल रहे हैं, इसलिए हर जाति का सम्मान करना ही धरने की प्राथमिकता है। इसी के चलते ऐसा फैसला लिया गया है।
बता दें कि प्रदेश में जातिसूचक शब्दों का प्रयोग कर रागिनी चलाने के बाद से विवाद पैदा हो गया था। इसके बाद ही समिति द्वारा बैठक की गई और इसे एक साजिश करार दिया गया। सोमवार को धरने के 37वें दिन जसिया के जाट न्याय धरने पर विशेष तौर पर इस फैसले पर प्रस्ताव पास होने के बाद सदन ने भी अपनी सर्वसम्मति दी। धरने पर 20 मार्च को जाट दिल्ली कूच की तैयारियां जोरों से चल रही है। धरनों पर महिलाओं की संख्या दिनों दिन बढ़ रही है। धरने से घोषणा की गई कि जब तक हमारी मांगें पूरी नहीं हो जाती तब तक धरने जारी रहेंगे। वहीं 7 मार्च को जसिया के धरने में सभी पदाधिकारियों की बैठक की जाएगी, जिसमें भविष्य की रणनीति पर चर्चा होगी।
अनशनकारी युवाओं की तबीयत बिगड़ी
सेक्टर 6 में जाट जागृति सेना के भूख हड़ताल पर बैठे दो और युवाओं की तबीयत बिगड़ गई है। इनमें मोनू और विकेश शामिल हैं। दोनों युवाओं को पीजीआईएमएस के इमरजेंसी में भर्ती करवाया गया। दोनों के स्वास्थ्य की जांच करने के बाद इन्हें पीजीआईएमएस के वार्ड तीन में भर्ती कराया गया है। बता दें कि जाट जागृति सेना के संयोजक राहुल दादू पहले से ही पीजीआईएमएस में भर्ती है। इसे भी भूख हड़ताल के चलते तबीयत बिगडऩे पर सेक्टर छह के धरने से उठा लिया गया था।
दिल्ली कूच को लेकर कोर कमेटी की बैठक आज, आएंगे मलिक
जसिया में चल रहे जाट न्याय धरने में 37वें दिन भी धरना जारी है। सात मांगों को लेकर सरकार से मांग की जा रही है, लेकिन बिना वार्ता और बैठक के विरोध बढ़ता जा रहा है। वहीं 20 मार्च को दिल्ली कूच की तैयारियों को लेकर 7 मार्च को जसिया में कोर कमेटी के पदाधिकारियों की बैठक की जाएगी। दोपहर बाद होने वाली इस बैठक में अखिल भारतीय जाट आरक्षण संघर्ष समिति के राष्ट्रीय अध्यक्ष यशपाल मलिक पहुंचेंगे। इस बैठक में 20 मार्च के साथ-साथ उससे पहले तक धरनों को चलाने व उन पर भविष्य की रणनीति बनाई जाएगी।
hin_Deva hin_Deva hin_Deva hin_Deva hin_Deva hin_Deva